
REGULAMENTUL
Parcului de joacă pentru câini “Acasă la Patrocle”


Destinaţie:
Zonă publică împrejmuită, amenajată şi pusă la dispoziţie de către municipalitate proprietarilor de câini pentru plimbarea şi socializarea câinilor cu alţi câini. În incinta zonei împrejmuite este permisă mişcarea liberă a câinilor, fără lesă, sub atenta supraveghere a proprietarilor.

Regulament de funcţionare

1. Accesul este permis tuturor câinilor însoţiţi de proprietar sau de o altă persoană desemnată de proprietar în sectorul destinat fiecărei categorii: pui până în 18 luni, câini de talie mică şi medie, câini de talie mare şi foarte mare.
2. Pentru a avea acces în parc este obligatoriu ca proprietarul/persoana desemnată de proprietar să aibă asupra sa carnetul de sănătate al câinelui cu vaccinurile şi tratamentele la zi.
3. Din motive de sănătate, accesul în parc este permis doar câinilor cu vârsta mai mare de 4 luni.
4. Fiecare proprietar/însoţitor poate intra în parc cu maxim 2 (doi) câini.
5. Copiii sub 16 ani deţinători de câini vor fi însoţiţi şi supravegheaţi în permanenţă de un adult.
6. În cazul câinilor de talie mare este obligatoriu să fie echipaţi cu botniţă în deplasarea lor până/de la parcul de joacă pentru câini, conform H.C.L. nr.107 din 25.03.2021 (privind aprobarea regulamentului referitor la stabilirea unor măsuri pentru gospodărirea municipiului Craiova, precum şi stabilirea, constatarea şi sancţionarea faptelor care constituie contravenţii).

Reguli privind activităţile din interiorul parcului

1. La intrarea/ieşirea din parcul de joacă, portile parcului se vor închide obligatoriu după intrarea/ieşirea fiecarui câine.
2. În interiorul parcului de joacă este permisă mişcarea câinilor liberi şi socializarea lor cu alti câini.
3. Câinii trebuie supravegheaţi şi menţinuţi sub control permanent de către stăpânii lor. Câinii aflaţi în mişcare liberă (fără lesă) vor fi supravegheaţi cu atenţie şi vor fi ţinuţi suficient de aproape pentru a asculta o comandă vocală.
4. Însoţitorii trebuie să aibă în permanenţă la îndemană o lesă şi pungi pentru colectarea fecalelor, având obligaţia să adune imediat toate reziduurile produse de câini.
5. Proprietarii şi/sau însoţitorii câinilor sunt direct răspunzători de acţiunile acestora în interiorul parcului şi de eventualele daune provocate.

Restricţii in interiorul parcului

1. Este interzis accesul câinilor agresivi indiferent de rasă sau dimensiune.
2. Nu este permis accesul câinilor fără carnet de sănătate sau al căror carnet de sănătate nu are vaccinurile şi vizitele medicale la zi.
3. Nu este permis accesul câinilor bolnavi şi al căţelelor în călduri.
4. Nu este permisă toaletarea câinilor în incinta parcului (tuns, periaj, spălat, etc.).
5. Nu este permisă hrănirea câinilor în parc.

Nerespectarea regulamentului de funcţionare poate duce la interzicerea dreptului de a utiliza parcul de joacă. Administraţia parcului are dreptul de a interzice atât accesul persoanelor care încalcă regulamentul cât şi accesul câinilor care au dovedit un comportament agresiv.
Intrarea în parcul de joacă presupune cunoaşterea şi conformarea la prevederile prezentului regulament.

Având în vedere faptul că zona special amenajată pentru câini se află în interiorul parcului public Tineretului, accesul către parcul de joacă pentru câini precum şi părăsirea parcului de joacă se face prin şi către intrarea principală a Parcului Tineretului, urmând un traseu semnalizat prin indicatoare, atât la venire cât şi la plecare, respectând legislaţia în vigoare pentru proprietarii de câini şi regulamentul aprobat prin H.C.L. nr.107 din 25.03.2021.

Intrarea în parcul de joacă pentru câini presupune cunoaşterea legislatiei în vigoare pentru proprietarii de câini (Obligaţiile deţinătorilor de câini şi condiţiile deţinerii acestora prevăzute în Ordonanţa de urgenţă nr.55/2002).
Nerespectarea obligaţiilor şi restricţiilor cuprinse în prezentul regulament se sancţionează de către Poliţia Locală a Municipiului Craiova în temeiul normelor legale încălcate.

